Zagreb, 15. listopada 2020.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Silvia Bašića, državnog tajnika u Ministarstvu zdravstva,** za davanjem mišljenja Povjerenstva, na 102. sjednici, održanoj 15. listopada 2020.g., daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnik Silvio Bašić, državni tajnik u Ministarstvu zdravstva može istovremeno uz profesionalno obnašanje navedene dužnosti raditi kao izvanredni profesor na Fakultetu za dentalnu medicinu i zdravstvo Osijek i na Zdravstvenom učilištu Zagreb te u svojstvu vanjskog suradnika izvoditi nastavu na Medicinskom fakultetu Sveučilišta u Zagrebu i Medicinskom fakultetu u Osijeku.**
2. **Na temelju članka 13. stavka 2. ZSSI-a dužnosnik Silvio Bašić može istovremeno uz profesionalno obnašanje dužnosti državnog tajnika u Ministarstvu zdravstva biti pridruženi član Povjerenstva za lijekove Hrvatskog zavoda za zdravstveno osiguranje, s obzirom da isto ne predstavlja obavljanje poslova u smislu redovitog i trajnog zanimanja.**
3. **Na temelju članka 14. stavka 5. ZSSI-a dužnosnik Silvio Bašić može istovremeno uz obnašanje dužnosti državnog tajnika u Ministarstvu zdravstva biti predsjednik Udruge za edukaciju zdravstvenih djelatnika i unapređenje kvalitete života psihijatrijskih, internističkih i neuroloških pacijenata te udruge Hrvatska liga protiv epilepsije pod uvjetom da već nije član upravnog ili nadzornog tijela u još jednoj ili više drugih neprofitnih udruga ili zaklada. Dužnosnik nema pravo na naknadu ili primanje dara u ulozi predsjednika navedenih udruga, osim prava na naknadu putnih i drugih opravdanih troškova.**
4. **Sukladno odredbama ZSSI-a nema zapreke da dužnosnik Silvio Bašić bude član Izvršnog odbora Europske lige protiv epilepsije s obzirom da je riječ o međunarodnoj stručnoj organizaciji koja nije upisana u Registar udruga Republike Hrvatske te dužnosnik kao član Izvršnog odbora ne obavlja upravljačku funkciju u navedenoj organizaciji.**
5. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode stečene temeljem obavljanja dodatnih poslova iz članka 13. stavaka 2. i 3. ZSSI-a, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Silvio Bašić, državni tajnik u Ministarstvu zdravstva. U knjigama ulazne pošte zahtjev je zaprimljen pod poslovnim brojem: 711-U-3567-M-102/20-01-1 dana 2. listopada 2020.g. te je povodom istog otvoren predmet broj M-102/20.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu odredbi ZSSI-a. Uvidom u Registar dužnosnika kojeg ustrojava i vodi Povjerenstvo utvrđeno je da Silvio Bašić obnaša dužnost državnog tajnika u Ministarstvu zdravstva od 24. rujna 2020.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je do imenovanja za državnim tajnikom bio u radnom odnosu na neodređeno vrijeme u Kliničkoj bolnici Dubrava te je kumulativno radio u svojstvu izvanrednog profesora na Fakultetu za dentalnu medicinu i zdravstvo Osijek i na Zdravstvenom veleučilištu Zagreb, a u svojstvu vanjskog suradnika izvodio je nastavu na Medicinskom fakultetu Sveučilišta u Zagrebu te na Medicinskom fakultetu u Osijeku.

Dužnosnik nadalje navodi da volonterski, odnosno bez naknade obvalja funkciju predsjednika Hrvatske lige protiv epilepsije te je predsjednik Udruge za edukaciju zdravstvenih djelatnika i unapređenje kvalitete života psihijatrijskih, internističkih i neuroloških pacijenata, a obavlja i funkciju člana Izvršnog odbora Europske lige protiv epilepsije.

Također, dužnosnik je pridruženi član Povjerenstva za lijekove Hrvatskog zavoda za zdravstveno osiguranje kada se raspravlja o lijekovima koji se odnose na neku od neuroloških bolesti. U navedeno Povjerenstvo dužnosnik je imenovan na temelju članka 24. Pravilnika o mjerilima za stavljanje lijekova na listu lijekova Hrvatskog zavoda za zdravstveno osiguranje te navodi da je spreman dati izjavu da će navedene poslove obavljati bez naknade.

Dužnosnik od Povjerenstva traži mišljenje može li i nadalje obnašati navedene funkcije u stručnim društvima i izvoditi nastavu na navedenim sveučilišnim i veleučilišnim ustanovama.

Na zahtjev Povjerenstva dužnosnik je dana 7. listopada 2020.g. dostavio dopunu zahtjeva za davanjem mišljenja u kojem je dao dodatna pojašnjenja vezana za Europsku ligu protiv epilepsije. Dužnosnik navodi da je International LeagueAgainst Epilepsy krovno stručno međunarodno tijelo koje se bavi pitanjeima epileptologije. Riječ je o neprofitnoj organizaciji koja donosi stručne neobvezujuće preporuke za liječenje epilepsije te organizira međunarodne epileptološke kongrese i edukacije. Dužnosnik nadalje navodi da kao član Izvršnog odbora navedene organizacije sudjeluje na savjetodavnom niovu u organizaciji europskih epileptoloških kongresa (planiranje stručnih programa) te u organizaciji međunarodnog tečaja Migrating Course on Epilepsy namijenjenog mladim epileptolozima (spacijalizantima i specijalistima). Dužnosnik ističe da su sve njegove aktivnosti u ovom tijelu volonterske te za iste ne prima nikakvu naknadu, osim rijetkih putnih troškova.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu, uz naknadu ili radi ostvarivanja prihoda, obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. toga članka.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Vezano za dio upita koji se odnosi na izvođenje nastave na sveučilišnim i veleučilišnim ustanovama, Povjerenstvo obrazlaže da održavanje nastave i pratećih sadržaja kako u svojstvu izvanrednog profesora, tako i u svojstvu vanjskog suradnika na ustanovama visokog obrazovanja predstavlja obavljanje edukacijske djelatnost u smislu članka 13. stavka 3. ZSSI-a za čije obavljanje dužnosniku nije potrebno prethodno odobrenje Povjerenstva. Dužnosnik Silvio Bašić stoga može istovremeno uz profesonalno obnašanje dužnosti državnog tajnika u Mnistarstvu zdravstva raditi kao izvanredni profesor na Fakultetu za dentalnu medicinu i zdravstvo Osijek i na Zdravstvenom učilištu Zagreb te u svojstvu vanjskog suradnika izvoditi nastavu na Medicinskom fakultetu Sveučilišta u Zagrebu i Medicinskom fakultetu u Osijeku.

Nadalje, vezano za pridruženo članstvo u Povjerenstvu za lijekove Hrvatskog zavoda za zdravstveno osiguranje, Povjerenstvo je izvršilo uvid u tekst Pravilnika o mjerilima za stavljanje lijekova na listu lijekova Hrvatskog zavoda za zdravstveno osiguranje kao i načinu utvrđivanja cijena lijekova koje će plaćati Hrvatski zavod za zdravstevno osiguranje te načinu izvještavanja o njima („Narodne novine“ broj 33/19., u daljnjem tekstu: Pravilnik). Člankom 24. navedenog Pravilnika propisano je da Upravno vijeće Hrvatskog zavoda za zdravstveno osiguranje imenuje stalne i rpidružene članove Povjerenstva za lijekove te da se godišnji raspored održavanja redovitih sjednica Povjerenstva objavljuje na mrežnoj stranici Zavoda do 31. siječnja za tekuću godinu.

Uvidom u popis stalnih i pridruženih članova Povjerenstva za lijekove, koji je objavljen na mrežnim stranicama Hrvatskog zavoda za zdravstveno osiguranje, utvrđeno je da se dužnosnik Silvio Bašić nalazi na popisu pridruženih članova, a uvidom u raspored održavanja sjednica Povjerenstva za lijekove utvrđeno je da se sjednice održavaju jednom mjesečno.

S obzirom da se Povjerenstvo za lijekove Hrvatskog zavoda za zdravstveno osiguranje sastaje jednom mjesečno te da dužnosnik Silvio Bašić kao pridruženi član sudjeluju u radu Povjerenstva samo kada se raspravlja o lijekovima koji se odnose na neku od neuroloških bolesti, Povjerenstvo utvrđuje da se pridruženo članstvo u Povjerenstvu za lijekove ne može smatrati obavljanjem drugih poslova u smislu redovitog i stalnog zanimanja. Dužnosnik Silvio Bašić stoga može uz profesionalno obnašanje dužnosti državnog tajnika u Ministarstvu zdravstva biti pridruženi član Povjerenstva za lijekove Hrvatskog zavoda za zdravstveno osiguranje.

Nadalje, vezano za obavljanje funkcija u udrugama, Povjerenstvo je izvršilo uvid u podatke upisane u Registar udruga kojom prilikom je utvrdilo da je dužnosnik Silvio Bašić upisan kao predsjednik Udruge za edukaciju zdravstvenih djelatnika i unaprjeđenje kvalitete života psihijatrijskih, internističkih i neuroloških pacijenata te kao predsjednik Hrvatske lige protiv epilepsije.

Uvidom u Statut Udruge za edukaciju zdravstvenih djelatnika i unaprjeđenje kvalitete života psihijatrijskih, internističkih i neuroloških pacijenata utvrđeno je da su tijela navedene udruge: Skupština, Predsjednik, Dopredsjednik i Tajnik. Skupština je najviše tijelo upravljanja udrugom, a Predsjednik udruge saziva i predsjedava sjednicom Skupštine te rukovodi radom Skupštine. Predsjednik Udruge nadalje zastupa Udrugu i odgovoran je za zakonitost rada iste.

Povjerenstvo je također izvršilo uvid u Statut Hrvatske lige protiv epilepsije te je utvrdilo da su tijela navedene udruge: Skupština, Predsjedništvo, Izvršni odbor, Nadzorni odbor, Stegovno povjerenstvo i Arbitražno vijeće. Skupština je najviše tijelo navedene udruge koje, između ostaloga, donosi program rada i utvrđuje plan rada udruge, donosi i mijenja statut, donosi financijski plan i odobrava završni račun, donosi odluku o prestanku rada udruge i dr. Predsjedništvo je izvršno tijelo udurge koje vodi poslove i izvršava zadatke između dvije sjednice Skupštine, a Predsjednik predsjedava Predsjedništvu i Skupštini te je ujedno predsjednik Izvršnog odbora. Predsjednik udruge saziva sjednice Skupštine, Predsjedništva i Izvršnog odbora.

Iz navedenih odredbi Statuta Udruge za edukaciju zdravstvenih djelatnika i unapređenje kvalitete života psihijatrijskih, internističkih i neuroloških pacijenata te udruge Hrvatska liga protiv epilepsije proizlazi da Predsjednik i jedne i druge udruge ima upravljačku funkciju. S obzirom da je člankom 14. stavkom 5. ZSSI-a propisano da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, dužnosnik Silvio Bašić može istovremeno uz obnašanje dužnosti državnog tajnika u Ministarstvu zdravstva biti predsjednik navedenih udruga, pod uvjetom da nije član upravnog ili nadzornog tijela u još nekoj drugoj neprofitnoj udruzi ili zakladi. Za obavljanje funkcije predsjednika udruge dužnosnik nema pravo na naknadu, osim naknade putnih i drugih opravdanih troškova.

U pogledu članstva u Izvršnom odboru Europske lige protiv epilepsije, Povjerenstvo je utvrdilo da navedena organizacija nije upisana u Registar udruga Republike Hrvatske. Također iz dužnosnikovih navoda da kao član Izvršnog odbora navedene organizacije sudjeluje na savjetodavnom nivou u organizaciji europskih epileptoloških kongresa te u organizaciji međunarodnog tečaja Migrating Course on Epilepsy namijenjenog mladim epileptolozima, proizlazi da nije riječ o tijelu koje ima upravne ili nadzorne ovlasti.

Povjerenstvo obrazlaže da odredbama ZSSI-a nije propisana zabrana članstva u izvršnim tijelima međunarodnih neprofitnih organizacija te stoga dužnosnika sukladno odredbama ZSSI-a može biti član Izvršnog pdbora Europske lige protiv epilepsije.

Sukladno članku 13. stavku 4. ZSSI-a dužnosnik Silvio Bašić je prihode stečene obavljanjem dodatnih poslova iz članka 13. stavaka 2. i 3. dužan navesti u izvješću o imovinskom stanju istekom godine u kojoj je navedene prihode ostvario.

Slijedom svega navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Silvio Bušić, elektroničkom dostavom

2. Objava na internetskoj stranici Povjerenstva

3. Pismohrana